钦定古今图书集成/明伦汇编/官常典/第630卷 > 《送朱郎中寿昌通判河中府》苏颂
## 钦定古今图书集成/明伦汇编/官常典/第630卷 > 《送朱郎中寿昌通判河中府》苏颂

𨚍诗咏《凯风》，以成孝子志。郑人复君母，传称能锡类。
中郎常有怀，生不识所恃。登朝虽厚禄，当食每忘馈。
念昔鞠育劳，嗟今出处异。倚门岂不待，两求终莫致。
乳乌思反哺，哀鸣自垂翅。百草摇春晖，宁无谢生意？
洒血向穹壤。解组出台寺，驰驱咸雍郊，历访经行地。
至行感神明，精神通梦寐。悠悠大道傍，亲息忽相值。
紫绶拜北堂，白头归长嗣。悲忻叙契阔，恍如隔生事。
四纪世路殊，一朝版舆侍。兹事昔未有，闻此共惊喟。
帅守为之言，诏趣还官次。当年二千石，宠名非所利。
仕或便乡关，安用竹符使。蒲中母家近，自屈为倅贰。
受命慰慈颜，腾装惬归思。既徇报德心，亦安效官智。
觞以万寿荐，衣成五彩戏。无复兴寒泉，何须赋大隧。
令人及圣善，孝慈两不匮。赠言述高风，庶用激忠义。